RO Jurnalul Oficial al Uniunii Europene C 150/11

Publicarea unei cereri de modificare în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2015/C 150/11)

Prezenta publicare conferă dreptul de opoziție în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

CERERE DE APROBARE A UNEI MODIFICĂRI CARE NU ESTE MINORĂ A CAIETULUI DE SARCINI AL UNEI DENUMIRI DE ORIGINE PROTEJATE/INDICAȚII GEOGRAFICE PROTEJATE

Cerere de aprobare a unei modificări în conformitate cu articolul 53 alineatul (2) primul paragraf din Regulamentul (UE) nr. 1151/2012

„OLIVE DE NICE”

Nr. UE: FR-PDO-0105-01277 – 17.11.2014

DOP ( X ) IGP ( )

1. Grupul solicitant și interesul legitim

Syndicat interprofessionnel de l’olive de Nice

Box 58 MIN Fleurs 6 06296 Nice Cedex 3 FRANCE Tel. +33 497257644 Fax +33 493176404 E-mail: aoc.olive@aocolivedenice.com

„Le syndicat interprofessionnel de l’olive de Nice” este alcătuit din producători și prelucrători ai produsului „Olive de Nice” și deține un interes legitim de a prezenta cererea de modificare.

2. Statul membru sau țara terță

Franța

3. Rubrica din caietul de sarcini care face obiectul modificării (modificărilor)

—

☐

—

☒

—

☒

—

☒

—

☒

—

☐

—

☒

—

☒

4. Tipul modificării (modificărilor)

—

☒

—

☐

5. Modificare (modificări)

Descrierea produsului

Descrierea măslinelor de masă și a pastei de măsline care poartă denumirea „Olive de Nice” a fost revizuită și completată. Modificările vizează următoarele elemente:

Pentru măslinele de masă:

— calibrul măslinei s-a mărit considerabil, 100 g cuprinzând 40-70 de fructe, în loc de 50-70 de fructe. Într-adevăr, ca urmare a profesionalizării producătorilor, a dezvoltării irigațiilor și a unei fertilizări mai bine orientate, calibrul măslinelor a crescut în mod considerabil. Totuși, această ușoară creștere a calibrului nu modifică caracterul „mic” al măslinelor de masă din regiunea Nisei, care le diferențiază de alte tipuri de măsline de masă;

— se aduc precizări privind culoarea: expresiile: „verde-gălbui până la maro” și „verde-galben până la maro” au fost folosite în mod alternativ în documentele transmise în dosarul cererii de înregistrare a DOP. În scopul clarificării, se propune armonizarea vocabularului și utilizarea expresiei „verde-gălbui până la maro”;

— se precizează faptul că măslinele cu denumirea „Olive de Nice”„au suprafața netedă” și „nu sunt foarte sărate”, această din urmă caracteristică fiind legată de tehnica de îndepărtare a gustului amar;

— descrierea aromelor percepute este completată, dat fiind că expresia „arome «de fructe uscate»” nu era suficientă pentru a caracteriza produsul „Olive de Nice”, care prezintă, de asemenea, arome de fructe confiate, de clafoutis (prăjitură cu cireșe), de vinuri vechi sau de piele;

— devine obligatorie prezența în cantitate mai mult sau mai puțin mare a pedunculilor, fie atașați de măsline, fie în soluție. Într-adevăr, prezența pedunculilor este specifică pentru „Olive de Nice”. Ea se datorează atât caracteristicilor soiului (fruct care atârnă de un peduncul lung), cât și sistemului de recoltare prin scuturarea măslinilor;

— pentru o mai bună caracterizare a măslinelor cu privire la standardul Codex pentru măslinele de masă (CODEX STAN 66-1981 revizuit în 1987), se specifică faptul că acestea sunt întregi, nu sunt zdrobite sau despicate și nici aromatizate.

În ceea ce privește pasta de măsline:

— se fac precizări privind culoarea pastei. Cerința conform căreia pasta de măsline „trebuie să aibă culoarea drojdiei de vin caracteristică, nu trebuie să fie verde și nici prea închisă” este înlocuită cu „culoarea sa variază între maro, culoarea drojdiei de vin și negru”. Această precizare este adusă pentru a reflecta culorile nuanțate ale măslinei. Într-adevăr, ca urmare a tehnicii de fabricare fără aditivi, pasta de măsline păstrează caracteristicile materiei prime. Prin urmare, ea nu este întotdeauna de culoarea drojdiei de vin, ci poate avea nuanțe de maro sau de negru;

— se fac precizări privind onctuozitatea și finețea pastei. Pasta trebuie să fie omogenă și onctuoasă, dar nu excesiv. Caracterul „fin” al pastei este apreciat prin măsurarea granulometriei, care trebuie să fie mai mică de sau egală cu 3,5 mm (sită cu ochiuri). De asemenea, se indică faptul că este posibil să existe, în cantitate limitată, fragmente de pieliță și de pedunculi;

— ca și în cazul măslinelor de masă, se aduc completări privind aromele pastei de măsline. Pasta de măsline prezintă aceleași arome ca măslinele de masă: arome de fructe confiate, de fructe uscate, de clafoutis, de vinuri vechi, de piele, dar și de produse de patiserie, de pâine prăjită și de kirsch. Aromele de produse de patiserie, pâine prăjită și kirsch care completează descrierea se datorează adăugării de „Huile d’olive de Nice”, dar și prelucrării în sine;

— se precizează faptul că pasta „nu este nici prea sărată, nici prea amară, niciodată acră și nu este aromatizată” și se interzice aromatizarea pastei.

Aria geografică

În caietul de sarcini, unele greșeli privind denumirile localităților din aria geografică a denumirii de origine au fost corectate, dar aceste corecturi nu modifică limitele ariei geografice de producție, care rămân neschimbate.

În plus, se aduc clarificări privind etapele care trebuie să se desfășoare în aria geografică a denumirii: „totalitatea operațiunilor, de la obținerea măslinelor până la prelucrarea măslinelor de masă sau a pastei de măsline, sunt realizate în aria geografică”.

De asemenea, modalitățile de identificare a parcelelor au fost precizate în conformitate cu noile proceduri naționale.

Elemente care dovedesc faptul că produsul este originar din aria geografică

Având în vedere evoluțiile legislației și ale reglementărilor naționale, rubrica „Elemente care dovedesc că produsul este originar din aria geografică” a fost consolidată și regrupează, în special, obligațiile referitoare la declarare și la ținerea de registre privind trasabilitatea produsului și monitorizarea condițiilor de producție.

De asemenea, în cadrul acestei rubrici au fost adăugate sau modificate mai multe dispoziții referitoare la registrele și documentele de declarare prin care se asigură trasabilitatea și controlul conformității produselor cu cerințele caietului de sarcini.

Metoda de obținere

Soi

Se introduce definiția „soiurilor locale vechi”. Este vorba despre „soiuri plantate înaintea gerului din 1956, cu un număr semnificativ de arbori în aria de producție”.

Densitatea plantației

Modificarea are rolul de a ține cont de situația specifică a măslinilor plantați pe terase în comparație cu cea a măslinilor plantați pe terenuri plate, dat fiind că majoritatea plantațiilor care beneficiază de denumirea de origine sunt situate pe terenuri foarte înclinate și aceasta reprezintă una dintre caracteristicile lor specifice. Acest tip de plantare nu împiedică dezvoltarea rădăcinilor arborilor și nu duce la competiție pentru a obține suficientă lumină, având în vedere înclinația pantelor respective. Prin urmare, se propune să se țină cont de înălțimea terasei atunci când se calculează distanța minimă care trebuie să fie respectată între arbori și să nu se aplice suprafața minimă de 24 m2 în acest caz.

Se fac clarificări referitoare la dispozițiile privind distanța minimă între arbori (fixată la patru metri) pentru arborii plantați începând cu 27 aprilie 2001 (data publicării decretului inițial de recunoaștere a DOC).

Culturi intercalate

În conformitate cu practicile locale, prezența arborilor fructiferi dispersați în livadă, considerată a nu avea consecințe asupra calității finale a produsului, este autorizată cu condiția ca numărul pomilor fructiferi să nu depășească 5 % din numărul arborilor de pe parcela luată în considerare.

Irigarea

Se propune fixarea unei date-limită pentru irigare care să înlocuiască dispoziția inițială care autorizează irigarea „până la momentul coacerii”, dat fiind că această dispoziție nu este suficient de clară și că data coacerii poate să prezinte o ușoară variație în funcție de sectoarele geografice din interiorul ariei geografice (litoral sau zone interioare), ceea ce poate îngreuna controlul.

Prin urmare, data-limită este fixată la 1 noiembrie.

Productivitatea

Productivitatea maximă autorizată este modificată de la maximum 6 t/ha la 10 t/ha. Într-adevăr, arborii din plantațiile tinere încep în prezent să dea roade și productivitatea acestor livezi de măslini este de aproape 8 până la 10 t/ha. De asemenea, livezile de măslini multiseculari sunt des întâlnite și, în acest caz, arborii prezintă o dezvoltare semnificativă a ramurilor și o producție de măsline în consecință. Profesionalizarea producătorilor și reamenajarea parcelelor contribuie, de asemenea, la optimizarea productivității.

În plus, au fost făcute precizări privind modul de calcul al productivității, pentru a se evita orice interpretare. Astfel, se menționează că productivitatea este calculată ținând cont de cantitatea recoltată (și nu de producția totală a arborelui, care cuprinde măslinele căzute pe jos și nerecoltate, care nu beneficiază de denumire).

Se fac precizări privind vârsta la care arborii încep să dea roade (minimum 5 ani), pentru a se garanta o calitate suficientă a măslinelor utilizate.

Data recoltării

Inițial, data începerii recoltării era fixată printr-o hotărâre a prefectului, pe baza propunerii efectuate de serviciile autorităților competente.

În contextul simplificării procedurilor administrative pe plan național, se propune ca această dată să fie fixată printr-o hotărâre a directorului INAO, pe baza propunerii motivate a grupului.

Recoltarea

Expresia „scuturare prin mijloace mecanice” este înlocuită cu „procedee mecanice”. Această modificare a formei nu modifică diferitele tehnici de recoltare autorizate pentru DOP „Olive de Nice”.

Metoda de depozitare a măslinelor recoltate

Pentru a se conserva la maximum calitatea materiei prime pentru măslinele de masă, se propune eliminarea posibilității de a depozita măslinele după recoltă în lăzi mari care nu sunt potrivite din cauza capacității lor mari (există riscul încălzirii și strivirii măslinelor). Sunt autorizate doar lăzile cu deschizături.

Condițiile de prelucrare

Această versiune a caietului de sarcini aduce precizări privind etapele succesive care permit obținerea măslinelor de masă și a pastei de măsline: prima etapă constă în producerea măslinelor conservate și apoi, pe baza acestora, se obțin măslinele de masă sau pasta de măsline.

Conservarea în saramură și trierea măslinelor

Se propune suprimarea obligației de spălare prealabilă a măslinelor. Într-adevăr, pe de o parte, spălarea nu este indispensabilă, dat fiind că măslinele, culese pe plase, sunt curate și, pe de altă parte, conform unor studii, se suspectează că operația de spălare poate provoca apariția bolii „Alambrado”, care afectează măslinele conservate în saramură.

De asemenea, se propune ca măslinele să fie triate după punerea lor în saramură, înainte de transformarea lor în măsline de masă sau în pastă. Într-adevăr, dacă mai demult trierea măslinelor era efectuată în seara zilei când erau recoltate, în prezent nu se mai procedează în acest mod. Ca urmare a mecanizării recoltării, cantitățile recoltate într-o zi sunt considerabile și această etapă de lucru obositoare este amânată pentru perioade mai calme după recoltare.

În plus, în ceea ce privește pasta de măsline, faptul că măslinele au suprafața netedă, sunt întregi, nezdrobite și nedespicate nu influențează calitatea finală a produsului. Prin urmare, se propune eliminarea cerinței de triere pentru măslinele destinate fabricării pastei de măsline.

De asemenea, se adaugă operația prealabilă de îndepărtare a frunzelor de măsline, care nu a fost menționată, dar care s-a practicat întotdeauna. Se introduce un termen maxim de 24 de ore pentru punerea în saramură după recoltare, pentru a se păstra calitatea inițială a măslinelor utilizate. În acest scop, se introduc, de asemenea, cerințe privind calitatea măslinelor utilizate pentru obținerea măslinelor de masă sau a pastei de măsline: măslinele trebuie să fie „sănătoase, și anume nu trebuie să prezinte înțepături de insecte sau boli. Totuși, se tolerează ca 5 % din măslinele utilizate să prezinte înțepături de insecte sau boli, cu excepția măslinelor care prezintă viermi, complet excluse”.

Obținerea pastei de măsline

Procentul de ulei de măsline cu denumirea „Huile d’olive de Nice” care este utilizat pentru omogenizarea pastei este modificat de la maximum 7 % la maximum 12 %, această modificare fiind necesară pentru a se garanta onctuozitatea și calitățile gustative ale pastei.

Etichetarea

Mențiunile de etichetare specifice denumirii au fost puse în conformitate cu dispozițiile Regulamentului (UE) nr. 1151/2012.

Pentru pasta de măsline, mențiunea „pâte d’olive” este obligatorie, în completarea denumirii de origine. De altfel, utilizarea simbolului DOP al Uniunii Europene, precum și a mențiunii „appellation d’origine protégée” (denumire de origine protejată) sau „D.O.P.” sunt prevăzute ca mențiuni obligatorii de etichetare a produsului cu denumirea de origine „Olive de Nice”.

Altele

Având în vedere evoluțiile legislației și ale reglementărilor naționale, rubrica „Cerințele naționale” prezintă, sub formă de tabel, principalele puncte care trebuie controlate, valorile de referință ale acestora și metodele de evaluare aferente.

DOCUMENT UNIC

„OLIVE DE NICE”

Nr. UE: FR-PDO-0105-01277 – 17.11.2014

DOP ( X ) IGP ( )

1. Denumirea (denumirile)

„Olive de Nice”

2. Statul membru sau țara terță

Franța

3. Descrierea produsului agricol sau alimentar

3.1. Tip de produs

Clasa 1.6. Fructe, legume și cereale, proaspete sau prelucrate

3.2. Descrierea produsului căruia i se aplică denumirea de la punctul 1

Denumirea de origine „Olive de Nice” vizează măslinele de masă și pasta de măsline provenind exclusiv din soiul Cailletier.

Măslinele de masă „Olive de Nice” sunt măsline de calibru mic (100 g conțin minimum 40 de fructe și maximum 70 de fructe), cu nuanțe care variază de la verde-gălbui la maro sau de la culoarea drojdiei de vin la negru violaceu. Ele au suprafața netedă și pulpă tare și ușor de desprins de pe sâmbure. Măslinele au un gust ușor amar, nu sunt niciodată acre sau prea sărate. Ele prezintă arome tipice de fructe confiate (prune, cireșe), de clafoutis (prăjitură cu cireșe), de fructe uscate, de vin vechi și de piele.

Ele sunt întregi, nu sunt zdrobite sau despicate și nici aromatizate. Măslinele se caracterizează, de asemenea, prin prezența în cantitate mai mică sau mare a pedunculilor, atașați de măsline sau în soluție.

Pasta „Olive de Nice” prezintă arome tipice de fructe confiate (prune, cireșe), de clafoutis, de produse de patiserie, de pâine prăjită, de fructe uscate, de vin vechi, de kirsch și de piele. Culoarea sa variază de la maro la culoarea drojdiei de vin și la negru. Textura sa este omogenă și onctuoasă, dar nu în mod excesiv. Totuși, este posibil să existe, în cantitate limitată, fragmente de pieliță și de pedunculi. Pasta nu are textură grosieră (trece printr-o sită cu ochiuri cu o dimensiune mai mică sau egală cu 3,5 mm), nu este nici prea sărată, nici prea amară și niciodată acră. Aromatizarea este interzisă.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

Totalitatea operațiunilor, de la obținerea măslinelor până la prelucrarea lor în măsline de masă sau în pastă de măsline, sunt realizate în aria geografică delimitată.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

—

3.6. Norme specifice privind etichetarea produsului la care se referă denumirea înregistrată

În afara indicațiilor obligatorii prevăzute de legislația privind etichetarea și prezentarea produselor alimentare, etichetarea măslinelor de masă și a pastei de măsline care beneficiază de denumirea de origine „Olive de Nice” include următoarele indicații:

— denumirea de origine „Olive de Nice”, mențiunea „pâte d’olive” pentru pasta de măsline și mențiunea „appellation d’origine protégée” (denumire de origine protejată) sau „D.O.P”. Aceste mențiuni apar în același câmp vizual. Ele sunt prezentate cu caractere clare, lizibile, indelebile și suficient de mari, care ies în evidență pe fondul pe care sunt imprimate, astfel încât aceste mențiuni să se poată distinge în mod clar de celelalte indicații scrise sau ilustrații;

— simbolul DOP al Uniunii Europene.

4. Delimitarea concisă a ariei geografice

Aria geografică delimitată a măslinelor și a pastei de măsline care beneficiază de denumirea de origine „Olive de Nice” este situată în cadrul următoarelor localități din departamentul Alpes-Maritimes:

— Aiglun, Antibes, Biot, Bouyon, Cannes, Clans, Conségude, Les Ferres, Malaussène, Mandelieu-la-Napoule, Massoins, Nice, Roquestéron-Grasse, La Tour, Tournefort, Vallauris, Villars-sur-Var;

— localitățile din cantoanele: Le Bar-sur-Loup (cu excepția localităților Caussols și Courmes), Breil-sur-Roya, Cagnes-sur-Mer-Centre, Cagnes-sur-Mer-Ouest, Le Cannet, Carros, Contes, L’Escarène, Grasse-Nord, Grasse-Sud, Lantosque, Levens, Menton-Est, Menton-Ouest (cu excepția localității Roquebrune-Cap-Martin), Mougins, Nice 13e Canton, Roquebillière (cu excepția localității Belvédère), Roquesteron, Saint-Laurent-du-Var-Cagnes-sur-Mer-Est, Saint-Vallier-de-Thiey (cu excepția localităților Escragnolles și Saint-Vallier-de-Thiey), Sospel (cu excepția localității Moulinet), Vence, Villefranche-sur-Mer (cu excepția localităților Cap-d’Ail și Saint-Jean-Cap-Ferrat).

5. Legătura cu aria geografică

5.1. Specificitatea ariei geografice

Această arie geografică face parte dintr-un ansamblu cu tradiții de plantare a măslinilor și unități de prelucrare și se bazează pe caracteristicile originale ale mediului natural (topografie, pedologie, climatologie).

Plantațiile de măslini din regiunea Nisei sunt situate într-o regiune în care muntele se prelungește în mare și se contopește cu aceasta. Principalul fluviu care drenează zona este fluviul Var, cu văile afluenților săi Vésubie, Tinée și Estéron. Cultura măslinilor s-a dezvoltat în aval de aceste văi, în văi mai largi decât cele situate mai în amonte. Aceste plantații de măslini în pantă sunt situate pe dealuri, platouri submontane și pante adeseori amenajate în „terase”. Solurile, deosebit de favorabile culturii măslinului, sunt coluviale și bogate în gelifracte calcaroase sau marno-calcaroase, cu textură de mâl și argilă.

Regiunea în care se cultivă măslinii este caracterizată printr-o climă de tip mediteraneean, câteodată cu influențe montane. Temperaturile sunt blânde (4 până la 11 °C iarna), precipitațiile abundente (800 până la 1 100 mm) și expunerea la soare este excelentă (2 760 ore/an). Perioadele de îngheț puternic nu apar pe litoral și sunt rare în zonele interioare la o altitudine mai mică de 750 m. În aceste condiții, în absența vânturilor puternice, soiul Cailleter, cu coroană înaltă și ramuri lungi și lăsate în jos, s-a impus de-a lungul secolelor ca soi dominant în livezile situate în regiunea Nisei.

Măslinul a reprezentat întotdeauna una dintre principalele culturi ale populațiilor din „comté de Nice” (diviziune administrativă a statelor Casei de Savoia, din 1526 până în 1847) și de pe Coasta de Azur. Recoltarea începe, de obicei, în luna noiembrie și se prelungește până în aprilie, cu o perioadă de recoltare mai intensă între ianuarie și martie, când se recoltează măsline blonde (cel puțin 50 % au culoarea drojdiei de vin). Măslinele sunt recoltate direct din arbori, fără să se folosească produse care facilitează desprinderea fructelor, sau prin scuturarea arborilor, în mod tradițional sau prin procedee mecanice.

Măslinele cu denumirea „Olive de Nice” sunt folosite în mod tradițional la prepararea celebrei salate „niçoise”. Aceasta este pregătită conform metodei tradiționale din regiunea Nisei, cu măsline conservate, obținute prin înmuierea măslinelor în saramură de clorură de sodiu fără alt aditiv decât sarea, timp de cel puțin trei luni înainte de comercializare.

Pasta de măsline este obținută în mod direct din măslinele conservate în saramură. Ea este produsă prin simpla uscare și desărare a măslinelor, sâmburii fiind îndepărtați prin centrifugare și pasta fiind omogenizată prin adăugarea de ulei de măsline cu denumirea de origine „Huile d’olive de Nice”, care nu depășește 12 % din greutatea pastei.

5.2. Specificitatea produsului

Măslinele de masă cu denumirea „Olive de Nice” sunt măsline de calibru mic (100 g conțin minimum 40 de fructe și maximum 70 de fructe), întregi, nu sunt zdrobite sau despicate și nici aromatizate și sunt caracterizate prin culori nuanțate care variază de la verde-gălbui la maro și de la culoarea drojdiei de vin la negru violaceu. Ele au suprafața netedă și un sâmbure mare, iar pulpa fermă se desprinde ușor de sâmbure. De asemenea, măslinele sunt caracterizate printr-o ușoară amăreală și lipsă de aciditate. Ele au arome de fructe confiate (prune, cireșe), de clafoutis, de fructe uscate, de vin vechi și de piele. De asemenea, este normal să se observe pedunculi, atașați de măsline sau în soluție. Măslinele cu denumirea „Olive de Nice” provin exclusiv din soiul Cailletier. Pasta de măsline prezintă arome de fructe confiate (prune, cireșe), de clafoutis, de produse de patiserie, de pâine prăjită, de fructe uscate, precum și mirosuri de vin vechi, kirsch și piele. Ca și în cazul măslinelor de masă, culoarea sa variază de la maro la culoarea drojdiei de vin și la negru. De asemenea, pasta de măsline prezintă o textură omogenă și onctuoasă, dar nu excesiv. Ea este apreciată pentru gustul său nici prea sărat, nici prea amar și niciodată acru.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Caracteristicile ariei geografice au influențat peisajul plantațiilor de măslini din regiunea Nisei și specificitățile măslinei cu denumirea „Olive de Nice”. Regiunea Alpes-Maritimes, ca urmare a amplasării sale geografice (capătul Alpilor, care se prelungesc în mare), deține un spațiu agricol redus. Terenul arabil este rar și măslinii sunt plantați pe terase. Plantațiile de măslini din regiunea Nisei formează un peisaj caracteristic de pante valorificate prin construirea de ziduri din pietre uscate care rețin solul și constituie o protecție împotriva eroziunii. În cazul terenurilor fragilizate, cultura măslinilor reprezintă singura alternativă pentru a nu abandona terenurile.

Clima mediteraneeană specifică a ariei geografice, cu perioade reduse de vânturi puternice și de îngheț, o expunere la soare excelentă și ploi abundente primăvara și toamna, este propice cultivării măslinului, până la o altitudine de 700 de metri.

În aceste condiții specifice, soiul Cailletier, perfect adaptat, reprezintă 95 % din plantațiile situate în aria geografică. Blândețea climei, precum și configurația livezilor în special sub formă de terase, atât pe litoral, cât și în zonele de munte, explică de ce recoltarea are loc din noiembrie până în aprilie, după ce fructele încep să se coacă. În plus, ca urmare a caracteristicilor soiului (arbore înalt cu crengi care se lasă în jos) și a practicii de recoltare o singură dată, culoarea măslinelor nu este uniformă, dat fiind că expunerea la soare a arborilor este variată. Astfel, măslinele recoltate prezintă culori care variază de la verde-gălbui la maro și de la culoarea drojdiei de vin la negru violaceu.

Măslinele din acest soi au calibru mic, sâmburele mare și o pulpă tare. Din acest motiv, nu sunt foarte cărnoase și, prin urmare, sunt perfect adaptate pentru conservarea în saramură cu clorură de sodiu, care reprezintă un proces lent de îndepărtare a gustului amar. Aceasta este o formă de preparare specifică pentru regiunea Nisei. Prepararea fără alți aditivi decât sarea conservă caracteristicile materiei prime și garantează faptul că aromele de „fructe uscate” prezente în uleiul cu denumirea „Huile d’olive de Nice” se regăsesc și la măslinele de masă. Prin această tehnică, măslinele își pierd treptat gustul amar și se „conservă”. În această etapă apar alte arome, precum cele de fructe confiate, de produse de patiserie sau de vinuri vechi, iar măslinele rămân netede. Prezența pedunculilor, atașați de măsline sau în soluție, se explică atât prin caracteristicile soiului (fruct care atârnă de un peduncul lung), cât și prin sistemul de recoltare prin scuturarea măslinilor, dacă acesta este utilizat.

De asemenea, tehnica simplă de fabricare a pastei de măsline duce la obținerea unui produs original, natural, fără aditivi, care păstrează caracteristicile materiei prime și care prezintă aromele caracteristice ale măslinelor de masă. Adăugarea unei cantități limitate de „Huile d’olive de Nice” contribuie la textura omogenă și onctuoasă a pastei.

Măslinele cu denumirea „Olive de Nice” se bucură, astfel, de o reputație care depășește cadrul regional și zona tradițională de consum legată de bucătăria mediteraneeană. Ele sunt comercializate în special la Paris și în regiunea pariziană, dar și în numeroase alte țări: Statele Unite, Regatul Unit, Germania și țările din nordul Europei.

Trimitere la publicarea caietului de sarcini

[Articolul 6 alineatul (1) al doilea paragraf din prezentul regulament (2)]

https://info.agriculture.gouv.fr/gedei/site/bo-agri/document_administratif-41f32a74-4491-4034-a352-eb0a9979554c/telechargement

(1) JO L 343, 14.12.2012, p. 1.

(2) A se vedea nota de subsol 1.